**Bicske Város Önkormányzat ösztöndíjpályázata helyi fiatalok támogatása céljából a 2018/2019. tanévre vonatkozóan az EFOP-1.5.2-16-2017-00011 pályázat keretében**

**1. A pályázat célja**

Az ösztöndíjpályázat célja az esélyteremtés érdekében a hátrányos és halmozottan hátrányos helyzetű, szociálisan rászoruló fiatalok közneveléshez és középiskolai és felsőoktatáshoz való hozzáférésének biztosítása.

**2. A pályázók köre**

Az ösztöndíjpályázaton kizárólag a Bicske Város területén állandó lakóhellyel rendelkezők részesülhetnek.

Az ösztöndíjpályázatra azok **a települési önkormányzat illetékességi területén lakóhellyel rendelkező,** **hátrányos szociális helyzetű** 13 évnél idősebb és 24 évnél fiatalabb diákok jelentkezhetnek, akik középiskolai, vagy felsőoktatási intézményben (hallgatói jogviszony keretében) **teljes idejű (nappali tagozatos),** alapfokozatot és szakképzettséget eredményező alapképzésben, mesterfokozatot és szakképzettséget eredményező mesterképzésben, egységes, osztatlan képzésben vagy felsőfokú, illetve felsőoktatási szakképzésben folytatják tanulmányaikat.

Hátrányos és halmozottan hátrányos helyzetű (a Gyvt. 67/A § alapján), az elbírálás szempontjából azok az egyének, csoportok, melyek az országos átlaghoz viszonyítva rosszabb gazdasági és szociális helyzetben vannak az alábbi területek legalább egyikében:

* a család alacsony iskolai végzettsége, alacsony foglalkoztatottsága és rossz lakókörülményei,
* munkaerő-piaci elhelyezkedésében akadályozott valamilyen diszkrimináció miatt (pl. romák, megváltozott munkaképességűek, nők).

**3. Az ösztöndíj mértéke**

A támogatás célja, hogy az ösztöndíjban részesülők tanulmányaikkal kapcsolatos költségeiket fedezni tudják, ebbe beleértve a közvetlen tanulmányi költségeket (tandíj, tanszerek beszerzése) mellett az utazási költségeket is.

Az ösztöndíj összege **havi 20.000 forint**, időtartama 10 hónap (szeptember-június hónapokban).

**4. Az ösztöndíj folyósításának feltételei**

A támogatott fiatalok ösztöndíjra való jogosultságát a középiskolai, felsőoktatási intézményi jogviszony igazolás alapján történik.

A tanulói jogviszonnyal rendelkező fiatalok ösztöndíjpályázatának elbírálása az alábbi szempontok alapján történik:

* hátrányos helyzet értékelése a 2. pontban felsorolt szempontok szerint,
* tanulmányi eredmény,
* közösségi szerepvállalás.

A pályázatok értékelése a konzorcium tagjainak együttes döntése alapján történik, a jelentkezők lakóhelye szerinti települési önkormányzat javaslatai alapján.

Csak a határidőn belül, az alábbi űrlapon, a kötelező mellékletekkel együtt benyújtott pályázatok kerülnek elbírálásra!

Támogatható pályázók száma: 15 fő

A pályázókat az űrlapon megadott e-mail-címen, vagy telefonszámon értesítjük.

1. **A pályázat és a mellékletek benyújtása az alábbi módokon lehetséges:**
* e-mailen a **hivatal@bicske.hu** címre, vagy
* postán Bicske Város Önkormányzata 2060 Bicske, Hősök tere 4. címre, vagy
* személyesen a Bicskei Polgármesteri Hivatalban (2060 Bicske, Hősök tere 4.) ügyfélfogadási időben

**Beérkezési határidő: 2018. szeptember 14. (péntek). 12.00 óra.**